



לבד מול כל העולם
על דמותו של אברהם אבינו 
אברהם אבינו מכונה בלשון חז"ל "ראש למאמינים", אף שלפניו חיו דמויות גדולות כמו חנוך, מתושלח ונח. מה היה בו שהפך אותו לראשון שזכה לתואר הזה? אברהם גדל בעולם שבו האמונה בריבוי אלילים, בכוחות הטבע ובפסלים הייתה מובנת מאליה (פוליתאיזם). ובכל זאת, כבר בילדותו הוא העז לעצור, לשאול שאלות ולחפש בעצמו את האמת שמאחורי הקיום והבריאה. מתוך התבוננות והיגיון הגיע לאמונה בבורא אחד, ויצא נגד תפיסת העולם המקובלת סביבו (מונותאיזם). הוא לא רק גילה אמונה בעצמו, אלא החל לסלול דרך חדשה שהשפיעה על האנושות כולה עד היום. במפגש היום נזהה מה נתן לילד אחד את האומץ לחשוב אחרת מכולם? מדוע דווקא אברהם נבחר להיות אבי האומה? ומה יכול הסיפור שלו ללמד אותנו על האומץ לחשוב, להאמין ולבחור את הדרך שלנו גם כשהיא שונה מזו של כולם? 
תלמוד בבלי ברכות טז: [מתורגם ומבואר]
אין קוראים "אבות" אלא לשלשה (אברהם יצחק ויעקב) ואין קוראים "אימהות" אלא לארבע (שרה רבקה רחל ולאה) .. ומדוע דוקא להם?.. משום שחשובים הם.
· חז"ל מעניקים לאברהם, יצחק ויעקב מעמד ייחודי: הם אינם רק דמויות מרכזיות בעבר שלנו, אלא "האבות", כלומר נקודת יסוד שממנה נבנה משהו שהמשיך הלאה לכל אחד מעם ישראל, צאצאיהם, עד היום. דונו: האם 'אבא' יכול להשפיע על מי שנהיה גם בלי שניפגש איתו באופן ישיר? כיצד לדעתכם עובדת השפעה כזו?
נדרים לב. [מבואר]
אמר רב אמי בר אבא בן שלוש שנים הכיר אברהם את בוראו שנאמר 'עקב' אשר שמע אברהם בקולי" [-המילה "עקב" בגימטריא] חשבונו מאה ושבעים ושתים. 
· המקרא מתאר את אברהם כילד צעיר שכבר החל לחפש ולהכיר את בוראו, ומדגיש את העומק והעצמאות של החיפוש שלו כבר מגיל צעיר. אברהם מוצג כאן כמי שלא פשוט קיבל את מה שסביבו, אלא חיפש להבין בעצמו במה הוא מאמין. מה יש במבט של ילד על העולם שלפעמים אנחנו מאבדים כשאנחנו מתבגרים?
· אברהם מצווה על ידי הבורא לצאת למסע של חיפוש דרכו ותפקידו בעולם, קראו:
בראשית יב א
[bookmark: _Hlk169698611]וַיֹּאמֶר ה' אֶל אַבְרָם לֶךְ לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ אֶל הָאָרֶץ אֲשֶׁר אַרְאֶךָּ: וְאֶעֶשְׂךָ לְגוֹי גָּדוֹל וַאֲבָרֶכְךָ...
רבי שלמה יצחקי [רש"י]: לך לך: להנאתך ולטובתך.. שאודיע טבעך בעולם:
· הציווי "לך לך" מזמין את אברהם לעזוב את המקום המוכר ולצאת אל דרך חדשה, "לֶךְ לְךָ" – כמו לך אליך, לך פנימה אל תוך פנימיותך. רש"י מדגיש שההליכה הזו אינה רק ויתור או ניסיון, אלא צעד שנועד לטובתו ולמימוש הפוטנציאל שלו. דווקא היציאה מהמוכר מאפשרת לאברהם לגלות את עצמו ולהביא את הייחוד שלו לעולם. למה לפעמים דווקא יציאה מהמקום המוכר מאפשרת לאדם לגלות מי הוא באמת?
· הסיבה לבחירתו של אלוקים באברהם אינה מקרית. אלוקים בוחר באברהם כי לאברהם יש כח ויכולת להעביר את אמונתו לדור הבא. קראו:
בראשית יח יז
וה', אָמָר..  וְאַבְרָהָם הָיוֹ יִהְיֶה לְגוֹי גָּדוֹל, וְעָצוּם.. כִּי יְדַעְתִּיו, לְמַעַן אֲשֶׁר יְצַוֶּה אֶת-בָּנָיו וְאֶת-בֵּיתוֹ אַחֲרָיו, וְשָׁמְרוּ דֶּרֶךְ ה', לַעֲשׂוֹת צְדָקָה וּמִשְׁפָּט.
· הפסוק מגלה שהגדולה של אברהם אינה רק במה שהוא עצמו עושה, אלא ביכולת שלו להעביר את הדרך הלאה: לבניו ולביתו אחריו. אברהם נבחר משום שהאמונה, הערכים והמעשים שלו אינם נשארים אצלו, אלא הופכים לדרך חיים שממשיכה לדורות. איזה דבר שקיבלתם מהבית הייתם רוצים להעביר לילדים שלכם בעתיד?
בראשית יד יג
וַיַּגֵּד, לְאַבְרָם הָעִבְרִי; וְהוּא שֹׁכֵן בְּאֵלֹנֵי מַמְרֵא.
בראשית רבה מב ח: "הָעִבְרִי"- רַבִּי יְהוּדָה וְרַבִּי נְחֶמְיָה וְרַבָּנָן, רַבִּי יְהוּדָה אוֹמֵר כָּל הָעוֹלָם כֻּלּוֹ מֵעֵבֶר אֶחָד וְהוּא מֵעֵבֶר אֶחָד.
· אברהם מכונה "העברי", וחז"ל מסבירים שהוא עמד מעבר אחד בעוד שכל העולם עמד מן העבר השני. הביטוי מדגיש את היכולת של אברהם להחזיק באמת שלו גם כשהיא שונה מזו של כולם, ולא לתת לדעת הרוב לקבוע במה הוא מאמין ובאיזו דרך הוא הולך. איפה בחיים חשוב לכם לדעת ללכת עם כולם, ואיפה חשוב לכם דווקא לא להיסחף?
· על כוונת התיאור "כל העולם מעבר אחד והוא מהעבר השני" נקרא על תחילת דרכו של אברהם אבינו, מאמין יחידי בעולם אלילי ופגאני. אברהם מתחיל את דרכו בתוך עולם שבו כולם עובדים אלילים, ונמרוד מלכם רואה עצמו כאליל, אך במקום לקבל את המציאות כפי שהיא, הוא מעז לשאול, להתבונן ולגלות דרך חדשה מתוך היגיון צרוף ומבט תמים על הבריאה כולה. הוא אינו מסתפק בכך שהוא עצמו מאמין, אלא מוכן לעמוד לבדו מול משפחתו, מול החברה ומול נמרוד, ולשלם מחיר על בחירתו בסיכון חייו. אולי זו אחת הסיבות שנבחר להיות אבי האומה: הוא לא רק מצא דרך, אלא העז לסלול אותה, ואנחנו, בניו, ממשיכים ללכת בה ולבחור בה מחדש. גם אם זה אומר לעמוד לפעמים לבד מול העולם כולו. קראו לסיום:
מדרש רבה לח יג [מבואר]
בֵּית אָבִיו שֶׁל אַבְרָהָם הָיוּ עוֹשִׂים צְלָמִים [-דמויות פסלים] וּמוֹכְרִים בַּשּׁוּק. יוֹם אֶחָד הִגִּיעַ אַבְרָהָם לִמְכֹּר.. בָּא אֵלָיו אָדָם אֶחָד וְאָמַר לוֹ: יֵשׁ לְךָ אֱלוֹהַּ [-פסל] לִמְכּוֹר?. אָמַר לוֹ אַבְרָהָם: בֶּן כַּמָּה שָׁנִים אַתָּה?  אָמַר לוֹ: בֶּן שִׁבְעִים שָׁנָה אֲנִי. אָמַר לוֹ אַבְרָהָם: אוֹי לוֹ לְאוֹתוֹ אִישׁ, שֶׁהוּא בֶּן שִׁבְעִים ומִשְׁתַּחֲוֶה לְזֶה [לפסל] שֶׁנַּעֲשָׂה הַיּוֹם! מִיָּד הֶחֱזִיר [אותו האיש את הפסל שקנה] וְהִשְׁלִיךְ הָאִישׁ אוֹתוֹ אֱלוֹהַּ לְתוֹךְ קֻפָּתוֹ שֶׁל אַבְרָהָם וְחָזַר וְנָטַל מֵאַבְרָהָם אֶת דָּמָיו [-כספו], נִסְתַּלֵּק וְהָלַךְ לוֹ..
אָמְרוּ לוֹ שְׁאַר בָּנָיו לְתֶרַח אֲבִיהֶם: אַבְרָהָם זֶה אֵינוֹ יָכוֹל לִמְכֹּר אֱלֹהוֹת, בּוֹאוּ וְנַעֲשֶׂנּוּ כֹּמֶר.. עָמַד [אברהם] וְנָטַל מַקֵּל בְּיָדוֹ וְשָׁבַר כָּל הַפְּסִלִים, וְנָתַן אֶת הַמַּקֵּל בְּיַד הַגָּדוֹל שֶׁבָּהֶם.. שֶׁבָּא אָבִיו אָמַר: מִי עָשָׂה לָהֶם כָּךְ? אָמַר לוֹ [אברהם]:.. הִקְרַבְתִּי לִפְנֵיהֶם [הגשתי להם קרבן כדי שיאכלו], הָיָה זֶה [הפסל] אוֹמֵר: אֲנִי אֹכַל תְּחִלָּה, וְזֶה אוֹמֵר: אֲנִי אֹכַל תְּחִלָּה. וְעָמַד זֶה הַגָּדוֹל שֶׁבֵּינֵיהֶם וְשָׁבַר אֶת כֻּלָּם. אָמַר לוֹ [אביו]: מָה אַתָּה מְשַׁטֶּה בִּי – כלוּם יְכוֹלִים הֵם [הרי הם פסלים ואינם יכולים לנוע]? אָמַר לוֹ.. יִשְׁמְעוּ אָזְנֶיךָ מָה שֶׁפִּיךָ אוֹמֵר. [-אם אינם יכולים לנוע, מדוע אתה מאמין בהם?]
נְטָלוֹ תֶּרַח וּמְסָרוֹ לְנִמְרוֹד [שהפך את עצמו לאל באותה התקופה].  אָמַר לוֹ נִמְרוֹד לְאַבְרָהָם: .. וְכִי אֵין אַתָּה יוֹדֵעַ,  שֶׁאֲנִי אֲדוֹן כָּל הַמַּעֲשִׂים וְהַחַמָּה וְהַלְּבָנָה וְהַכּוֹכָבִים וְהַמַּזָּלוֹת.. לָמָּה אִבַּדְתָּ [-שברת] אֶת יִרְאָתִי [-הפסלים שלי]? בְּאוֹתָהּ שָׁעָה נָתַן הַקָּדוֹשׁ בָּרוּךְ הוּא בִּינָה לְאַבְרָהָם וְאָמַר לוֹ לְנִמְרוֹד: ..  מִנְהָגוֹ שֶׁל עוֹלָם כָּךְ הוּא, שֶׁמִּיּוֹם שֶׁנִּבְרָא הָעוֹלָם וְעַד עַכְשָׁיו הַחַמָּה יוֹצֵאת בְּמִזְרָח וְשׁוֹקַעַת בְּמַעֲרָב; לְמָחָר תצַוֶּה אֶת הַחַמָּה שֶׁתֵּצֵא בְּמַעֲרָב וְתִשְׁקַע בְּמִזְרָח וַאֲנִי מֵעִיד בְּךָ [-גם אני יודה] שֶׁאֲדוֹן הָעוֹלָם אַתָּה.. בְּאוֹתָהּ שָׁעָה הִנִּיחַ אוֹתוֹ רָשָׁע נִמְרוֹד יָדוֹ עַל זְקָנוֹ וְהָיָה מְתַמֵּהַּ [מהרהר] בְּלִבּוֹ.. אֵין דִּינוֹ [-של אברהם, על חוצפתו] אֶלָּא שְׂרֵפָה. חָזַר וְאָמַר לוֹ לְאַבְרָהָם:  הִשְׁתַּחֲוֵה לָאֵשׁ וְתִנָּצֵל. אָמַר לוֹ אַבְרָהָם:  [אם כבר] אֶשְׁתַּחֲוֶה לַמַּיִם שְׁמְּכַבִּים אֵשׁ. אָמַר לוֹ נִמְרוֹד:  הִשְׁתַּחֲוֵה לַמַּיִם. אָמַר לוֹ:  אִם כֵּן,  אֶשְׁתַּחֲוֶה לֶעָנָן,  שֶׁטָּעוּן מַיִם. אָמַר לוֹ:  הִשְׁתַּחֲוֵה לֶעָנָן. אָמַר לוֹ:  אֶשְׁתַּחֲוֶה לָרוּחַ שֶׁמְּפַזֵּר הֶעָנָן, אָמַר לוֹ:  הִשְׁתַּחֲוֵה לָרוּחַ. אָמַר לוֹ:  אֶשְׁתַּחֲוֶה לְבֶן אָדָם שֶׁסּוֹבֵל רוּחַ [-עומד בה]. אָמַר לוֹ נִמְרוֹד:  אַתָּה מַשִּׂיאֵנִי [מבלבל אותי] בִּדְבָרִים –אֲנִי אֵינִי מִשְׁתַּחֲוֶה אֶלָּא לָאוּר [לאש],  הֲרֵי אֲנִי מַשְׁלִיכְךָ לְתוֹכוֹ –וְיָבוֹא אֱלֹהֶיךָ שֶׁאַתָּה מִשְׁתַּחֲוֶה לוֹ וְיַצִּילְךָ הֵימֶנּוּ.  מִיָּד הוֹצִיאוּהוּ לְהַשְׁלִיכוֹ לְכִבְשַׁן הָאֵשׁ.. מִיָּד נִתְגַּלְגְּלוּ רַחֲמָיו שֶׁל הַקָּדוֹשׁ בָּרוּךְ הוּא וְיָרַד וְהִצִּילוֹ.

